Teder
Teder (Lyrurus tetrix) on metsislaste sugukonda tedre perekonda kuuluv kanaline. Samasse perekonda kuulub mägiteder. Perekonna Lyrurus nimi tuleb tedre lüürakujulisest sabast. Teder ja metsis annavad omavahel järglasi, mistõttu neid on varem paigutatud samasse perekonda. Teder elab Euraasia metsa- ja metsastepivööndis Šotimaast ja Püreneede idaosast kuni Ida-Siberi, Põhja-Mongoolia ja Mandžuuriani. Eestis on teder tavaline haudelind ja kuulub III kaitsekategooria liikide sekka.